孙子吴起列传

《史记》 · 司马迁

孙子武者，齐人也。以兵法见于吴王吴王阖庐。阖庐曰：子之十三篇，吾尽观之矣，可以小试勒兵乎？对曰：可。阖庐曰：可试以妇人乎？曰：可。于是许之，出宫中美女，得百八十人。孙子分为二队，以王之宠姬二人各为队长，皆令持戟。令之曰：汝知而心与左右手背乎？妇人曰：知之。孙子曰：前，则视心；左，视左手；右，视右手；后，即视背。约束既布，乃设鈇钺，即三令五申之。于是鼓之右，妇人大笑。孙子曰：约束不明，申令不熟，将之罪也。复三令五申而鼓之左，妇人复大笑。孙子曰：约束不明，申令不熟，将之罪也；既已明而不如法者，吏士之罪也。乃欲斩左右队长。